આ વિસ્તારના ભાજપના ધારાસભ્ય મોતીભાઈ વસાવા કહે છે, “પાણીની સમસ્યા વર્ષોજૂની છે અને તેના નિરાકરણનું કામ ચાલુ છે. છેલ્લાં ૪-૫ વર્ષથી વરસાદ ઓછો હોવાથી સમસ્યા વકરી છે, પરંતુ તેને પહોંચી વળવા અમે સરકાર પાસે નવા ૨૫૫ હેન્ડપંપ અને ૬૪ નવી સુજલ ધારાની માગ કરી છે. આ ઉપરાંત ઉકાઈ ડેમમાંથી બોરધા સુધી પાણી લાવવા માટેની ૪૨૦ કરોડની એક યોજનાનો પણ સરવૅ થઈ ગયો છે. કાકડિયા, આંબા અને ચોપાડવાવ નાની સિંચાઈ યોજના અંગે પણ સરકારને રજૂઆત કરાઈ છે. ગંગાપુર સિંચાઈ યોજનાના સરવૅને મંજૂરી મળી ગઈ છે અને થોડા સમયમાં તેનો સરવૅ પણ શરૂ કરી કરાશે. અમે જૂથ સિંચાઈ યોજનાથી સુવિધાઓ પૂરી પાડવાના પ્રયત્નો કરી રહ્યાં છીએ.”